CELEX: C2004/179/25
Language: hu
Date: 2004-07-10 00:00:00
Title: T-159/04. sz. ügy: Davide Rovetta által 2004. április 24-én az Európai Közösségek Bizottsága ellen benyújtott kereset

10.7.2004   
            
            
               HU
            
            
               Az Európai Unió Hivatalos Lapja
            
            
               C 179/13
            
         Davide Rovetta által 2004. április 24-én az Európai Közösségek Bizottsága ellen benyújtott kereset
   (T-159/04. sz. ügy)
   (2004/C 179/25)
   Az eljárás nyelve: olasz
   Davide Rovetta, képviseli Maurizio Gambardella, avvocato, 2004. április 24-én keresetet nyújtott be az Európai Közösségek Elsőfokú Bíróságához az Európai Közösségek Bizottsága ellen.
   A felperes a következő döntés meghozatalát kéri az Elsőfokú Bíróságtól:
   
               —
            
            
               semmisítse meg a 2003. május 14-i, a felperest a B5/3-as fokozatba besoroló végleges határozatot, amely egyúttal a felperes D/77/03. sz., a B4-es besorolási fokozatba történő besorolása iránti kérelmét is elutasította;
            
         
               —
            
            
               semmisítse meg az R/563/03. sz. panaszra adott válaszban található, a besorolási vegyes bizottság aktáihoz való hozzáférés iránti kérelmet elutasító határozatot;
            
         
               —
            
            
               állapítsa meg a kifogásolt határozattal okozott kárt jelképesen 1 euróban;
            
         
               —
            
            
               kötelezze a Bizottságot azon összeg megfizetésére, amely – a felperes szolgálatba lépése időpontjára visszamenőleges hatállyal – a B4-es besorolási fokozatba és annak a kinevezésre jogosult hatóság (AIPN) által meghatározandó fizetési fokozatába történt kinevezése esetében megillette volna;
            
         
               —
            
            
               kötelezze a Bizottságot a költségek viselésére.
            
         Jogalapok és fontosabb jogi érvek:
   Davide Rovetta úr, az Adóügyi és Vámuniós Főigazgatóság tisztviselője, a próbaidő leteltével kérelmet nyújtott be a kinevezésre jogosult hatósághoz, hogy a személyzeti szabályzat 31. cikke alkalmazásával magasabb, vagyis esetében a B4-es besorolási fokozatba sorolják. Kérelmében arra hivatkozott, hogy az Adóügyi és Vámuniós Főigazgatóság A3-as „Jogi ügyek és a közösségi rendelkezések alkalmazásának ellenőrzése” elnevezésű egységénél jogászi feladatkört is ellátott.
   Miután a kinevezésre jogosult hatóságtól elutasító választ kapott és a B5/3-as fokozatba sorolták be, a személyzeti szabályzat 90. cikke (2) bekezdése alapján ezen határozat ellen panaszt nyújtott be, amelyet formális határozattal elutasítottak.
   Az Elsőfokú Bírósághoz benyújtott keresetében a felperes a panaszt elutasító határozat, a besorolásra vonatkozó korábbi határozat, valamint a besorolási vegyes bizottság aktáihoz való hozzáférés iránti kérelmét elutasító határozat megsemmisítését kéri.
   A felperes szerint ezen határozatok sértik a személyzeti szabályzat 25. és 31. cikkét, a Bíróság, valamint az Elsőfokú Bíróság idevágó joggyakorlatát, továbbá felmerül lényeges eljárási szabálysértés, az indokolási kötelezettség megszegése és nyilvánvaló értékelési hiba gyanúja. E tekintetben hivatkozik még az 1996. február 7-i határozattal módosított, a besorolásról szóló 1983-as alaphatározatnak az ügyben történt figyelmen kívül hagyására.
   Végül, a felperes hivatkozik a kinevezésre jogosult hatóság hatáskörének a Kollégium által a besorolás terén való delegálása rendszerének jogellenességére, az arányosság, az átláthatóság és a megfelelő ügyintézés elvének sérelme miatt.